รัฐมนตรีว่าการกระทรวงพลังงาน ลงพื้นที่ภาคตะวันออกเฉียงเหนือตอนล่าง เพื่อเดินหน้าประกาศการขับเคลื่อนภาคพลังงานสู่การแก้ปัญหาเศรษฐกิจฐานรากอย่างจริงจัง
นายสนธิรัตน์ สนธิจิรวงศ์ รัฐมนตรีว่าการกระทรวงพลังงาน พร้อมด้วยนายสุรพร ดนัยตั้งตระกูล ผู้ช่วยรัฐมนตรีประจำกระทรวงพลังงาน นายยุคล ชนะวัฒน์ปัญญา ที่ปรึกษารัฐมนตรีประจำกระทรวงพลังงาน นายวัชระ กรรณิการ์ โฆษกกระทรวงพลังงาน และนายกุลิศ สมบัติศิริ ปลัดกระทรวงพลังงงาน ลงพื้นที่จังหวัดขอนแก่นร่วมการประชุมขับเคลื่อนการดำเนินงานนโยบายด้านพลังงานชุมชนของกองทุนหมู่บ้านและชุมชนเมือง เกษตรกร และประชาชนที่สนใจ เพื่อสร้างความรู้ความเข้าใจเกี่ยวกับการจัดตั้งโรงไฟฟ้าชุมชนเพื่อเศรษฐกิจฐานราก ให้กับประชาชนใน 6 จังหวัดพื้นที่ภาคตะวันออกเฉียงเหนือตอนล่าง ได้แก่ จังหวัดขอนแก่น ศรีสะเกษ บุรีรัมย์ สุรินทร์ มหาสารคาม และอุบลราชธานี ซึ่งมีประชาชนให้สนใจเข้าร่วมรับฟังนโยบายโรงไฟฟ้าชุมชนจำนวนมาก โดยหวังว่าจะแก้ปัญหาความยากจนให้ครอบครัวอย่างยั่งยืน         ทั้งนี้ รัฐมนตรีว่าการกระทรวงพลังงาน กล่าวว่า โครงการโรงไฟฟ้าชุมชน จะเป็นอีกหนึ่งกลไกที่สามารถแก้ปัญหาปากท้องประชาชนได้อย่างแท้จริง โดยจังหวัดขอนแก่นถือเป็นศูนย์กลางของภาคตะวันออกเฉียงเหนือ ดังนั้น ตนเองจึงเลือกจังหวัดขอนแก่น เป็นจังหวัดแรกในการประกาศนโยบายโรงไฟฟ้าชุมชน โดยโครงการนี้ จัดทำขึ้นมาเพื่อให้พี่น้องประชาชนมีอาชีพ มีรายได้ จากการปลูกพืชพลังงาน นอกจากนี้ ในพื้นที่ใดที่เป็นที่ตั้งของโรงไฟฟ้าชุมชน คนในชุมชนก็จะขยับจากคนใช้ไฟฟ้ามาเป็นเจ้าของโรงไฟฟ้า รวมถึงประชาชนที่อยู่รอบโรงไฟฟ้าก็จะมีโอกาสได้ใช้ไฟฟ้าในราคาถูกอีกด้วย        รัฐมนตีว่าการกระทรวงพลังงาน กล่าวอีกว่า ไม่เพียงแค่โครงการโรงไฟฟ้าชุมชนเท่านั้น ที่กระทรวงพลังงานตั้งใจขับเคลื่อนเพื่อประชาชน แต่ยังเตรียมการแก้ปัญหาภัยแล้งที่กำลังจะมาถึงในอีก 2-3 เดือนข้างหน้านี้ ด้วยระบบสูบน้ำพลังงานแสงอาทิตย์ ซึ่งมั่นใจว่าจะสามารถช่วยแก้ปัญหาภัยแล้งให้กับประชาชนได้อีกทาง